**Мәүлиев Мисбах Мәүли улы**

1929 елда Минзәлә районы Чулпан авылында күп балалы крестьян гаиләсендә дөньяга килә. Мисбах тугыз баланың өченчесе була. Сугыш башланып киткәннән соң барлык хуҗалык эшләре унөч яшьлек Мисбах җилкәсенә төшә. Шушы яшеннән үк җир сөрү, чәчү, чабуның ни икәнен үзе татып карый. Авырлыклар Мисбахны сындыра алмый, ә 1946 елда "Бөек Ватан сугышы елларында тырыш хезмәте өчен” медале белән бүләкләнә. 1946 елда Совет Армиясе сафларына чакырыла. Биредә дә ул үзен бары яхшы яктан гына күрсәтә. Армия хезмәтеннәң соң Уралга, Губаха шәһәренә юл тота, шахтага эшкә урнаша. Мисбах яхшы коллективка эләгә, күпләгән дуслар таба. Алар егеткә яңа һөнәр үзләштерергә ярдәм итәләр. Бер ел үтүгә үк тырыш татар егетен бригадир итеп билгелиләр. Шахтада Валентина Гаганова үрнәгендә эшләп ул өч тапкыр артта сөйрәлүче бригадаларны җитәкли һәм аларны алга чыгара. 1960 елның декабрендә М.Мәүлиевка “Хезмәт ударнигы” исеме бирелә. 1961 елда шахтада авыр хәл килеп туа. Бик күп күмер запаслары булган 601 нче штректа, эшләр акрын бару сәбәпле, бөтенләй эштән туктау куркынычы яный. Мисбах штрекның үткәрү мөмкинлеген тизләтүдә үзенең эшен ныклап белүче кеше икәнен таныта. Забойга бригадир итеп аны куялар. Һәм күп айлар дәвамында беренче тапкыр бригада планын арттырып үти. Шушы елда М.Мәүлиев җитәкләгән коллективка “Коммунистик хезмәт бригадасы” исеме бирелә. 1958 елның маенда Мисбах коммунистлар партиясе сафларына баса. Буш вакытында ул укуын дәвам итә һәм производстводан аерылмыйча, электровоз машинисты һөнәрен үзләштереп, диплом ала. Соңыннан Мисбах тау мастерлары курсларына җибәрелә һәм аны уңышлы тәмамлый.

Һәм, ниһаять, ул ничә еллар буе көткән җиңү! 1964 елның апрелендә М.Мәүлиев бригадасы бер ай эчендә 192 метр җир бораулый. 1 метр җир үтү 30 сумнан азракка төшә. Эшчеләр норманы 145 процентка арттырып үтиләр, хезмәтнең үзкыйммәте 44 процентка җитә. Бу рекорд дип санала. Тагын берничә айдан бригада бер айга 202 метр җир бораулап, үзенең рекорд нәтиҗәсен арттыра.

1966 елдан М.Мәүлиевны шахтерларны тизләтелгән метод буенча өйрәтергә инструктор итеп билгелиләр.

Шушы ук елның җәендә СССР Югары Советы Президиумы Указы нигезендә Мәүлиев Мисбах Мәүли улына Социалистик Хезмәт Герое исеме бирелә.

Шахтада эшләп ул җәмәгать эшләреннән дә читтә калмый. М.Мәүлиев дүрт тапкыр шәһәр Советы депутаты, ике тапкыр Пермь өлкәсе күмер промышленносте хезмәткәрләренең өлке профсоюз комитеты әгъзасы итеп сайлана. Берничә ел шахта профкомы, шәһәр Советы, шәһәр хезмәткәрләре Советы әгъзасы була. Үз участогында партия оешмасы җитәкли. Кайда гына билгеләнмәсен, үз бурычын намус белән, чын күңелдән башкара. Әйләнә-тирәдәгеләргә дә шуны өйрәтә .

Тырыш хезмәте өчен “РСФСРның социалистик ярыш алдынгысы”, “Шахтер даны” значоклары белән бүләкләнә. Ул КПССның XIII съездында, күмер промышленносте эшчеләренең VIII съездында катнаша.